สังคมข่าวหุ้น
*รีบาวด์แรง
19 เม.ย. 2564

เกียรติก้อง ว่องไวยากร
*รีบาวด์แรง
*ตลาดหุ้นไทยปรับตัวขึ้นแรงวานนี้ คลายกังวลโควิดระบาดระลอก 3 หลังตัวเลขผู้ติดเชื้อเริ่มลดลง นักลงทุนกลับเข้ามาซื้อหุ้นขนาดใหญ่ รับงบ Q1/2564 กลุ่มแบงก์ที่เริ่มทยอยประกาศออกมา วันนี้มีลุ้นงบ KBANK หลังจากทิสโก้ประกาศไปวานนี้ แนวรับ 1,560 จุด แนวต้าน 1,585 จุด
*ดีเกินคาด ศักดิ์ชัย พีชะพัฒน์ ประธานเจ้าหน้าที่บริหาร TISCO โชว์ผลกำไรสุทธิงวดไตรมาส 1/2564 จำนวน 1,764 ล้านบาท เพิ่มขึ้น 18.7% จากไตรมาสเดียวกันของปีก่อนหน้า สาเหตุหลักมาจากการเติบโตของรายได้ค่าธรรมเนียมธุรกิจตลาดทุน ที่ประสบความสำเร็จอย่างสูงจากการนำเสนอขายกองทุนรวมที่ลงทุนในต่างประเทศ ปริมาณการซื้อขายหลักทรัพย์ที่เพิ่มขึ้น และดีลการจัดจำหน่ายหลักทรัพย์ครั้งแรก (IPO) รวมถึงทิสโก้มีกำไรพิเศษจากมูลค่าเงินลงทุนที่เพิ่มขึ้น
*ดีลใหญ่แห่งปี GULF ประกาศเงินพร้อม 1.69 แสนล้านบาท ทำเทนเดอร์ฯ บริษัท อินทัช โฮลดิ้งส์ จำกัด (มหาชน) หรือ INTUCH ที่ราคา 65 บาท สูงกว่าตลาดฯ และ ADVANC ที่ 122.86 บาท ต่ำกว่ากระดาน งานนี้บวกต่อ INTUCH ปรับตัวขึ้น 1% จะส่งผลต่อ SET ประมาณ 0.17 จุด
*นางสาวณัฐชไม ถนอมบูรณ์เจริญ กรรมการผู้จัดการ บริษัท คาราบาว กรุ๊ป (CBG) ประสบความสำเร็จอย่างสูงในตลาดเครื่องดื่มวิตามินซี หลังจากเปิดตัว “วู้ดดี้ ซี+ ล็อค” รสชาติเลมอนเข้าสู่ตลาดเมื่อเดือน มี.ค. 2563 ตามด้วยรสส้มในเดือน มิ.ย. 2563 โดยสามารถขึ้นเป็นเบอร์ 2 ในตลาดเครื่องดื่ม Healthy Shot (เฮลท์ตี้ ช็อต) ซึ่งมูลค่ากว่า 6.7 พันล้านบาท ได้สำเร็จในระยะเวลาเพียง 10 เดือน
*อุกฤษณ์ วนโกสุม รองกรรมการผู้จัดการ บมจ.เค. ดับบลิว. เม็ททัล เวิร์ค (KWM) บันทึกข้อตกลงความร่วมมือด้านวิจัยและพัฒนาศึกษาวิจัยกัญชาเพื่อประโยชน์ทางการแพทย์ ร่วมกับบริษัท เศวตวรวรรณ อินเตอร์เนชั่นแนลเทรด แอนด์ คอนเซาท์แทน จำกัด โดยมีวัตถุประสงค์เพื่อดำเนินการศึกษาวิจัยและพัฒนาการสกัดน้ำมันจากช่อดอกกัญชาทางการแพทย์ ภายในระยะเวลา 3 ปี (เม.ย. 2564-เม.ย. 2567)
*ไทยโพลีคอนส์ (TPOLY) รับงานก่อสร้างใหม่ 2 โครงการ รวมมูลค่า 891 ล้านบาท ได้แก่ โครงการที่ 1 เป็นโครงการเซ็นทรัลพลาซา จันทบุรี ของบมจ.เซ็นทรัลพัฒนา (CPN) มูลค่าโครงการ 464 ล้านบาท และโครงการงานก่อสร้างอาคารหอพักนักศึกษาแพทย์และแพทย์ใช้ทุน ของมหาวิทยาลัยสงขลานครินทร์ จำนวนไม่น้อยกว่า 600 ยูนิต (2 หลัง) มูลค่าโครงการ 427 ล้านบาท
*อีสเทอร์น พาวเวอร์ กรุ๊ป (EP) เดินหน้าก่อสร้างโครงการโรงไฟฟ้าพลังงานลมในประเทศเวียดนาม เต็มสปีด ล่าสุดมีความคืบหน้าโดยใบพัดกังหันลมขนาดใหญ่ “ยุทธ ชินสุภัคกุล” บิ๊กบอส มั่นใจทุกอย่างเป็นไปตามแผนที่วางไว้ พร้อมเตรียมกดปุ่ม COD ได้ทันภายในไตรมาส 3/2564
*อภิชาติ เกษมกุลศิริ เจ้าหน้าที่บริหารระดับสูงด้านการเงิน บมจ.แอล.พี.เอ็น.ดีเวลลอปเมนท์ (LPN) เตรียมเสนอขายหุ้นกู้ไม่ด้อยสิทธิ ไม่มีประกัน และมีผู้แทนผู้ถือหุ้นกู้ให้กับผู้ลงทุนทั่วไป อายุหุ้นกู้ 3 ปี อัตราดอกเบี้ยคงที่ 3.95% ต่อปี จ่ายดอกเบี้ยทุก 3 เดือน มูลค่าจองซื้อขั้นต่ำ 100,000 บาท และทวีคูณทุก 100,000 บาท เสนอขายวันที่ 10-12 พ.ค. 2564 วัตถุประสงค์ในการนำเงินได้จากการออกหุ้นกู้ครั้งนี้ไปซื้อที่ดิน เพื่อใช้ขยายกิจการ และรองรับเป้ารายได้ และการเติบโตในอนาคตตามแผนธุรกิจปี 2564-2567